Jeangu Macrooy

Jeangu Macrooy (født 6. november 1993 i Paramaribo i Surinam) er en surinamsk sanger og låtskriver innen moderne soul. Han har bodd i Nederland siden 2014 og har sitt hovedpublikum i Nederland, Surinam og etter hvert også i Belgia, Frankrike og Tyskland. Han skulle ha representert Nederland på hjemmebane i Eurovision Song Contest 2020 i Rotterdam med sangen «Grow», men konkurransen ble avlyst for å hindre spredningen av koronaviruset. I stedet representerte Macrooy Nederland i Eurovision Song Contest 2021 med låten «Birth of a New Age».

Bakgrunn 
Sammen med tvillingbroen Xillan Macrooy dannet han bandet Between Towers i 2011. Duoens første og eneste album, Stars on My Radio ble gitt ut i 2013. Etter å ha studert to år ved musikkonservatoriet i Paramaribo, forlot han hjemlandet og flyttet til Nederland i 2014 for å studere låtskriving ved ArtEZ University of Arts i Enschede.

Under en opptreden ved skolen, møtte Macrooy musikkprodusenten Perquisite og signerte platekontrakt med Perquisites plateselskap i desember 2015. Macrooys debut-EP Brave Enough kom ut på markedet i april 2016 og hans første singel, «Gold», ble brukt av HBO i forbindelse med en reklamevideo for Game of Thrones. I april 2017 slapp Macrooy sitt debutalbum, High on You. 

Utgivelsen ble etterfulgt av en klubb-turné i Nederland og med opptredener som oppvarmingsartist for blant andre Curtis Harding, Ayọ og Trombone Shorty. Han har også opptrådt ved flere større musikkfestivaler, blant dem North Sea Jazz Festival og Lowlands. I desember 2017 dro Macrooy tilbake til Surinam for å holde sin første konsert med bandet sitt i Paramaribo. Singelen «Dance With Me» ble brukt som temalåt i den nederlandske filmen Open Seas (2018). 

Macrooys andre album, Horizon, ble utgitt i februar 2019. Sommeren 2019 holdt han sin første større turné som hovedartist i tre store tyske byer: Köln, Hamburg og Berlin. Han spilte også under Reeperbahn Festival i Hamburg.

10. januar 2020 annonserte nederlandsk fjernsyn at Macrooy skulle representere Nederland på hjemmebane i Eurovision Song Contest 2020 i Rotterdam. Han skulle delta med sangen «Grow», og som vertsnasjon var Nederland direktekvalifisert til finalen lørdag 16. mai. Konkurransen ble imidlertid avlyst på for å hindre spredningen av koronaviruset. I stedet representerte Macrooy Nederland i Eurovision Song Contest 2021 med låten «Birth of a New Age». Han ble til slutt nummer 22 av 26 i finalen, og fikk 11 poeng – samtlige fra fagjuryene.

TV-opptredener

De Wereld Draait Door 

Jeangu Macrooy har vært en jevnlig gjest på det nederlandske talkshowet De Wereld Draait Door. Der har han fremført sin egen musikk og hyllet en rekke andre artister som Stevie Wonder, George Michael og The Blue Diamonds. Han fremførte også Bob Dylans «The Times They Are a-Changin'» i en spesialsending. I 2018–2019-sesongen fremførte han også flere sanger av Paul Simon som hadde annonsert sin farvel-turné i 2018.

29. mars 2018 deltok Jeangu Macrooy i det årlige nederlandske tv-teateret The Passion, der han spilte rollen som Judas sammen med Tommie Christiaan (Jesus), Brainpower (Peter), Glennis Grace (Maria) og Arjan Ederveen (Pilatus).

Diskografi

Studioalbum

Livealbum

EP-er

Singler

Priser og nominasjoner

Referanser

Eksterne lenker 
 
 
 
 

Deltakere i Eurovision Song Contest 2020
Deltakere i Eurovision Song Contest 2021
Nederlandske sangere
Personer fra Paramaribo